Imtella' Mejju 16, 2021 - Aġġornata 16 Ta' Mejju, 2021 11:43am Carer ta' 53 sena kien mixli li abbuża sesswalment minn anzjana ta' 69 sena f'dar tal-anzjani fil-Mosta. Il-carer, Goran Pantelic mis-Serbja, kien mixli b'penetrazzjoni ta' natura sesswali fuq persuna vulnerabbli li ma setgħetx tiddefendi lilha nnifisha minħabba marda tal-ġisem jew tal-moħħ, kif ukoll li għamel ħsara fil-ġisem tal-istess persuna u kkawżalha wġigħ fiżiku u mentali. Pantelic, li ilu tliet snin jaħdem f'Malta, wieġeb mhux ħati għal dawn ir-reati li allegatament seħħew fl-14 ta' Mejju li għadda. Huwa nżamm arrestat. TVM infurmat li l-carer, tkeċċa mill-amministrazzjoni tad-dar meta din ġiet infurmata bil-każ. Jidher li l-każ ġie rrapportat lill-Pulizija wara li żewġ carers oħra sabu d-demm mal-lożor tal-anzjana, u meta staqsewha dwaru, qaltilhom x'kien ġara.